Рецидивист с пет присъди обрал приятел месец и половина след затвора - Вестник Утро
Рецидивист с пет присъди обрал приятел месец и половина след затвора
Русе	| От: Димитър Драганов | 10 януари 2019, 20:40	| коментара | Брой: 8513
Рецидивист с пет присъди уверено се е запътил към шесто дълго посещение на затвора заради поредна кражба. На 3 август миналата година, само месец и половина след като излязъл на свобода след излежаването на поредното си наказание, 32-годишният С.Т. срещнал пред игрална зала в квартал "Дружба" стария си познат И.Б. Седнали на тротоара да си поговорят, но покрай тях минал приятел на И.Б. и той станал да разменят няколко думи, като оставил на тротоара портфейла си и скъп телефон "Самсунг Галакси S9 плюс". Виделият сгоден случай да изкара някой лев крадец грабнал джиесема и портфейла, в който имало дебитни карти и 350 лева, и тихомълком изчезнал.
Потърпевшият се опитал да му даде шанс да поправи грешката си, като звъннал на мобилния си телефон, но рецидивистът не вдигнал. Последвал сигнал в полицията и скоростно залавяне на крадеца, който върнал всичко на приятеля си, но въпреки това останал зад решетките. С.Т. обжалвал постановлението на Районния съд, но Окръжният го оставил там до започването на делото и това е окончателното решение.